কলকাতা কি প্রতিবাদ করতে ভুলে গেল? অথচ এমন তো চরিত্র ছিল না শহরের। যখনই অন্যায় দেখেছে তখনই এই শহর প্রতিবাদ জানিয়েছে। কপিলদেব নিখাঞ্জকে বাদ দিয়ে যখন ইডেন গার্ডেন্সে ভারতীয় দল খেলতে নেমেছিল, তখন গ্যালারিতে প্ল্যাকার্ড ঝুলতে দেখা গিয়েছে, ‘‘নো কপিল, নো টেস্ট।’’ কপিলদেব তো এই শহরের ছেলে নন। দেশের সেরা অলরাউন্ডারকে মাঠের বাইরে রেখে খেলতে নামছে ভারতীয় দল, সেটাই সহ্য করতে পারেনি কলকাতা। তাই প্রতিবাদ জানিয়েছে। 
সৌরভ গঙ্গোপাধ্যায় এই শহরের ছেলে। মাঠের বাইরের চক্রান্তে গ্রেগ চ্যাপেল যখন মহারাজকে বাণপ্রস্থে পাঠিয়ে দেন, তখন চুপ করে থাকেনি এই শহর। প্রতিবাদে প্রতিবাদে ফেটে পড়েছিল ‘সিটি অফ জয়’। চ্যাপেল তো নিজেকে শান্ত রাখতে না পেরে আঙুল দেখিয়েছিলেন কলকাতার মারমুখী জনতাকে। ইডেনে খেলতে নেমে তদানীন্তন ভারত অধিনায়ক রাহুল দ্রাবিড় বুঝতে পেরেছিলেন, সৌরভ ছাড়া এই ইডেনে খেলতে নামা অসম্ভব। রাহুল পরে বলেছিলেন, ‘‘যা ব্যারাকিংয়ের মুখে পড়তে হয়েছিল, তাতে মনে হচ্ছিল বুঝি বিদেশের মাটিতে খেলছি।’’ 
এখানেই শেষ নয়। প্রতিবাদের আরও কাহিনি রয়েছে। আইপিএল ফোর-এ কৌশল করে সৌরভকে নিলামেই তোলা হয়নি। ভারতের প্রাক্তন অধিনায়ক কেকেআর-এ জায়গা না-পাওয়ায় হাতে কালো আর্মব্যান্ড পরে প্রতিবাদ জানিয়েছিলেন টলিউডের তারকারা। বলেছিলেন, ‘‘নো সৌরভ, নো কেকেআর।’’ কলকাতা ছেড়ে সৌরভের নতুন গন্তব্য হয় পুনে। পুনে বনাম কলকাতা নাইট রাইডার্স ম্যাচে কলকাতার পুরোদস্তুর সমর্থন পায় পুনে ফ্র্যাঞ্চাইজি। গণমাধ্যমে পুনে বনাম কেকেআর ম্যাচের শিরোনাম হয়েছিল, ‘বঙ্গ ভাগ হয়ে যাওয়ার ম্যাচ।’ প্রতিবাদের কিন্তু একটা নজির রয়েছে এই শহরের। 
এবারই ঠিক মেলানো যাচ্ছে না কলকাতাকে। কলকাতা নাইট রাইডার্সের খেলা থাকলে ইডেনমুখো হচ্ছেন সমর্থকরা। খেলা দেখছেন, তারস্বরে চেঁচাচ্ছেন প্রিয় দল কলকাতা নাইট রাইডার্সের জন্য। কিন্তু প্রতিবাদ আর হচ্ছে না। এই কলকাতা নাইট রাইডার্স দলটিতে নেই একজনও কলকাতার ক্রিকেটার। কেকেআর-এর ম্যানেজমেন্টের এ হেন সিদ্ধান্তের বিরুদ্ধে গোড়া থেকে এখনও পর্যন্ত কাউকে প্রতিবাদ করতে দেখা যায়নি। সবাই ধরেই নিয়েছেন এটাই বাস্তব। এটাই দস্তুর। এই কলকাতায়, এই বাংলায় কেকেআর-এর হয়ে খেলার মতো ক্রিকেটার নেই, এ কথা বিশ্বাসযোগ্য নয়। 
কোথায় দেবব্রত দাস, বীরপ্রতাপ সিং? এই শহরের মানুষজন বিশ্বাস করেই নিয়েছেন বাংলার ক্রিকেটাররা টি টোয়েন্টি খেলতে পারেন না। তাহলে অশোক দিন্দা আগুন জ্বালাচ্ছেন কীভাবে? আইপিএল ফাইনালে ঋদ্ধিমান সাহা সেঞ্চুরি করেন কী করে? কলকাতার ক্রিকেটপাগলরা দেখছেন, তাঁদের ঘরের ছেলেদের ব্রাত্য করে একটা দল (কেকেআর) খেলে চলেছে। আর সমর্থকরা সেই বঞ্চনাকে খুব সহজেই মেনে নিচ্ছেন। ক্রিকেটপাগলরা কি মেনে নিচ্ছেন, এই বাংলায় আইপিএল খেলার মতো ক্রিকেটার নেই? এটাই বিস্ময়ের। এখানেই খটকা লাগার কথা। তাহলে কি চরিত্র বদলাচ্ছে শহরের? কে জানে? 
হয়তো তাই! হয়তো নয়।
আরও পড়ুন
কোটলার হারে গম্ভীরদের রণনীতি নিয়ে প্রশ্ন উঠছে
ঘরের মাঠে পিচ রহস্যে আক্রান্ত নাইট অধিনায়ক
মুম্বইয়ের কাছে বার বার হারে কেন নাইট রাইডার্স? জানুন তার কারণ